《题四景山水图为仙溪林廷宽赋 其二 夏景》
明代·黄仲昭

屋上有青山，屋下有流水。宇宙正薰风，荷花香数里。

窗下看书人，应是濂溪子。安得往从之，静观无极理。

作者简介：（1435—1508）明福建莆田人，名潜，号退岩居士，以字行。成化二年进士。授编修。以直谏被杖，谪湘潭知县，又改南京大理评事。后以亲不逮养，遂不出。弘治初起江西提学佥事。久之乞归，日事著述，学者称未轩先生。有《未轩集》、《八闽通志》等。